

**VILNIAUS TECHNOLOGIJŲ MOKYMO CENTRO**

**DIREKTORIUS**

# **ĮSAKYMAS**

**DĖL MOKYMOSI PASIEKIMŲ VERTINIMO TVARKOS**

2020 m. rugsėjo 23 d. Nr. V1-273

Vilnius

Vadovaudamasis Formaliojo profesinio mokymo tvarkos aprašu, patvirtintu Lietuvos Respublikos švietimo ir mokslo ministro 2012 m. kovo 15 d. įsakymu Nr. V-482 (Lietuvos Respublikos švietimo ir mokslo ministro 2015 m. gegužės 8 d. įsakymo Nr. V-479 redakcija), Lietuvos Respublikos švietimo, mokslo ir sporto ministro 2019 m. rugpjūčio 22 d. įsakymu Nr. V- 929 patvirtintais 2019–2020 ir 2020–2021mokslo metų bendraisiais profesinio mokymo planais, Asmens įgytų kompetencijų vertinimo tvarkos 2020 m. aprašo projektu:

1. T v i r t i n u metodinės tarybos posėdyje (2020-09-21 protokolas Nr. V13-1) aprobuotą Vilniaus technologijų mokymo centro mokinių, kurie mokosi pagal modulines profesinio mokymo programas, mokymosi pasiekimų vertinimo tvarką (pridedama).
2. N u r o d a u:
   1. skyrių vedėjams Aleksandrui Osokinui ir Vitalijui Zaleskiui supažindinti skyrių mokytojus su šia tvarka;
   2. Mokytojams supažindinti su šia tvarka mokinius;
   3. Plėtros skyriaus vedėjai Milenai Puchovai paskelbti šią tvarką mokymo centro interneto svetainėje.

Direktorius Vincentas Klemka

PATVIRTINTA

Vilniaus technologijų mokymo centro direktoriaus 2020 m. rugsėjo 23 d.

įsakymu Nr. V1-273

(2021 m. spalio 1 d. įsakymo Nr. V1-329 redakcija)

**VILNIAUS TECHNOLOGIJŲ MOKYMO CENTRO MOKINIŲ,**

**KURIE MOKOSI PAGAL MODULINES PROFESINIO MOKYMO PROGRAMAS,**

**MOKYMOSI PASIEKIMŲ VERTINIMO TVARKA**

**I SKYRIUS**

**BENDROSIOS NUOSTATOS**

1. Vilniaus technologijų mokymo centro mokinių, kurie mokosi pagal modulines profesinio mokymo programas, mokymosi pasiekimų vertinimo tvarka (toliau – Tvarka) parengta vadovaujantis Formaliojo profesinio mokymo tvarkos aprašu, patvirtintu Lietuvos Respublikos švietimo ir mokslo ministro 2012 m. kovo 15 d. įsakymu Nr. V-482 (Lietuvos Respublikos švietimo ir mokslo ministro 2015 m. gegužės 8 d. įsakymo Nr. V-479 redakcija), modulinių profesinio mokymo programų rengimo metodika, Lietuvos Respublikos švietimo, mokslo ir sporto ministro 2019 m. rugpjūčio 22 d. įsakymu Nr. V- 929 patvirtintais 2019–2020 ir 2020–2021mokslo metų bendraisiais profesinio mokymo planais ir Asmens įgytų kompetencijų vertinimo tvarkos aprašo 2020 m. projektu.
2. Mokinių, kurie mokosi pagal modulines profesinio mokymo programas, mokymosi pasiekimai vertinami vadovaujantis šia tvarka.

**II SKYRIUS**

**MOKYMOSI PASIEKIMŲ VERTINIMAS**

1. Vertinant mokinių pasiekimus ir pažangą, vadovaujamasi modulinėje profesinio mokymo programoje aprašytais mokymosi rezultatais ir vertinimo kriterijais. Vertinama mokymosi eigoje ir modulio pabaigoje.
2. Mokymosi eigoje mokymosi pasiekimai vertinami įvertinant kiekvieną modulyje esantį mokymosi rezultatą (išskaidytą kompetenciją) atskirai arba sugrupuojant juos. Konkretus modulio atsiskaitymų skaičius ir vertinimo formos numatomos modulio teminiame plane.
3. Modulių (išskyrus įvadinį modulį, baigiamąjį modulį ir bendruosius modulius Saugus elgesys ekstremaliose situacijose, Sąmoningas fizinio aktyvumo reguliavimas, Darbuotojų sauga ir sveikata) pabaigoje atliekamas modulio praktinio mokymo įvertinimas organizuojant kompleksinį viso modulio praktinio mokymo darbą.
4. Baigus modulį, atliekamas kiekvieno mokinio modulio mokymosi pasiekimų įvertinimas ir apibendrinimas išvedant modulio įvertinimą – visų turimų įvertinimų aritmetinį vidurkį.
5. Bendrieji gebėjimai, apibrėžti 2006 m. gruodžio 18 d. Europos Parlamento ir Tarybos rekomendacijoje dėl bendrųjų visą gyvenimą trunkančio mokymosi gebėjimų (OL 2006 L 394 p, p. 10), atskirai nevertinami – jų vertinimas integruotas į kvalifikacijai reikalingų kompetencijų vertinimo procesą.
6. Vertinimo rezultatai pateikiami įrašais ir (arba) taikant 10 balų vertinimo sistemą:
   1. patenkinamas įvertinimas – įrašai: „atleista“ („atl“), „įskaityta“ („įsk“), „atlikta“, 4–10 balų įvertinimas;
   2. nepatenkinamas įvertinimas – įrašai: „neįskaityta“ („neįsk“), „neatlikta“, 1–3 balų įvertinimas.
7. Mokinio nors vieną tarpinį pasiekimą (mokymosi rezultatą) įvertinus nepatenkinamai, vadovaujantis mokytojų pateiktais siūlymais, sudaromos sąlygos savarankiškai pasirengti atsiskaityti ir nustatoma atsiskaitymo data.
8. Baigus modulį ir modulio mokymosi eigoje neįvertinus mokymosi rezultato (išskaidytos kompetencijos), vietoje įrašo „n“ (neatliktas privalomas darbas dėl nedalyvavimo pamokoje) įrašomas nepatenkinamas įvertinimas – 1 (vienas) balas bei išvedamas modulio baigiamasis įvertinimas vadovaujantis 6 punkto nuostata.
9. Neigiamai įvertinto modulio perlaikymas organizuojamas atliekant kompleksinį visų mokymosi rezultatų patikrinimą.
10. Modulių: *Įvadinis modulis*, *Saugus elgesys ekstremaliose situacijose*, *Darbų sauga ir sveikata*, *Sąmoningas fizinio aktyvumo reguliavimas* (išskyrus bendrojo ugdymo dalyką *Fizinis ugdymas*) –  įvertinimas žymimas įrašu „įskaityta“ arba „neįskaityta“.
11. Baigiamojo modulio įvertinimas žymimas įrašu „atlikta“ arba „neatlikta“:
    1. patenkinamas įvertinimas žymimas įrašu „atlikta“, jei mokinys įvykdė mokymo rezultatų praktinį įtvirtinimą/tobulinimą (praktiką) mokymo įstaigoje, sektoriniame praktinio mokymo centre ar realioje darbo vietoje ir pateikė praktikos eigos ataskaitą (1 priedas), kurioje įvertinimas pažymėtas įrašu „atlikta“;
    2. nepatenkinamas įvertinimas žymimas įrašu „neatlikta“, jei mokinys neįvykdė mokymo rezultatų praktinio įtvirtinimo/tobulinimo (praktikos) mokymo įstaigoje, sektoriniame praktinio mokymo centre ar realioje darbo vietoje ir nepateikė praktikos eigos ataskaitos (1 priedas) ar pateikė praktikos eigos ataskaitą, kurioje įvertinimas pažymėtas įrašu „neatlikta“.

**III SKYRIUS**

**BAIGIAMOSIOS NUOSTATOS**

1. Ginčai tarp mokinio ir mokytojo dėl pasiekimų įvertinimo nagrinėjami vadovaujantis 2017 m. sausio 10 d. įsakymu Nr. V1-7 patvirtinta Vilniaus technologijų ir verslo profesinio mokymo centro mokinių, jų tėvų (globėjų, rūpintojų) prašymų dėl pasiekimų įvertinimų objektyvumo nagrinėjimo tvarka.

APROBUOTA

Vilniaus technologijų mokymo centro

Metodinės tarybos posėdyje

2021-09-29 (protokolas Nr. V13-4)

